Predkladacia správa

V dňoch 15. – 17.5. 2002 sa podpredsedníčka vlády Slovenskej republiky pre európsku integráciu Mária Kadlečíková (MK) na pozvanie prezidenta Euromontany Franka Gaskella (FG) zúčastnila zahraničnej pracovnej cesty do Spojeného kráľovstva Veľkej Británie a Severného Írska. 

Cieľom zahraničnej pracovnej cesty bola účasť MK na 3. európskej konferencii o horských a podhorských regiónoch – EUROMONTANA a stretnutie s komisárom pre regionálnu politiku M. Barnierom.

MK vystúpila na tému “Rozširovanie EU a rozvoj horských a podhorských oblastí v kandidátskych krajinách” v rámci sekcie “Budúcnosť regionálnej politiky EU v rozšírenej Európe”. V rovnakej sekcii vystúpil aj komisár pre regionálny rozvoj M. Barnier, prezident Euromontany Frank Gaskell a škótsky minister financií a verejných služieb P. Peacock. 

Vo večerných hodinách sa M. Kadlečíková stretla s M. Barnierom (MB) na bilaterálnom rokovaní, ktoré bolo otvorené a kritické. MK požiadala MB o prerokovanie otázok ISPA a štrukturálnych fondov, možosť uzavretia kapitoly 21 „Regionálna politika“ ešte počas španielskeho predsedníctva EK a o poskytnutie technickej pomoci (TA) Slovensku. 

Komisár EU ocenil snahu MK o možnosť bilaterálneho stretnutia na pôde konferencie. Napriek tomu považuje situáciu v rámci kapitoly 21 “Regionálna politika” za zložitú a v tomto smere požiadal vládu SR prostredníctvom MK o prijatie nevyhnutných krokov, potrebných k predbežnému uzavretiu kapitoly 21. Vyjadril sa kriticky k čerpaniu prostriedkov ISPA v oblasti životného prostredia. Požiadal MK ako podpredsedníčku vlády SR pre EI o zabezpečenie zlepšenia stavu prostredníctvom skvalitnenia práce priamo zainteresovaných a zodpovedných štátnych orgánov  za riešenie kapitoly 21. Komisár Barnier privítal požiadavku MK o technickú pomoc a potvrdil záujem EU poskytnúť TA. Slovenskú stranu požiadal o formulovanie a zaslanie oficiánej požiadavky s bližšou špecifikáciou do EK.  

O priebehu konferencie a výsledkoch rokovania s komisárom Barnierom boli 16.5. cca o 22,00 hod. zaslané formou e-mailu tlačové správy do TASR a SITA s rovnakým obsahovým znením ako sa uvádza v tejto správe.

Zahraničná pracovná cesta bola ukončená 18.5. v skorých ranných hodinách vzhľadom k zlyhaniu informačného zabezpečovacieho a monitorovacieho systému kontroly letov  na letisku v Londýne a k veľkému meškaniu letov. 

	Závery zahraničnej pracovnej cesty sú pozitívne vzhľadom k prezentácii MK ako jedinému vystupujúcemu účastníkovi z krajín strednej a východnej Európy na konferencii s 250 účastníkmi z 27 krajín. 
Rovnako pozitívne bola komisárom Barnierom ohodnotená aj inicatíva MK o vyvolanie bilaterálneho stretnutia počas konferencie. Na základe požiadavky, ktorú predniesla MK prisľúbil komisár Barnier zabezpečenie technickej pomoci (TA) z EU na regionálne úrovne s cieľom zlepšiť pripravenosť Slovenska na prijímanie štrukturálnych fondov a lepšiu implementáciu programnu ISPA.